OBH 9840/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos veje ügyében fordult az állampolgári jogok országgyűlési biztosához segítségért, aki 1991. március 6-tól 1995. január 22-ig volt egyéni vállalkozó. Időközben katonai szolgálatot teljesített, "elfelejtődött" a vállalkozás.
Bár a panaszost mulasztás terheli a bevallások és a folyószámla egyeztetések tekintetében, véleménye szerint az Egészségbiztosítási Pénztár folyószámla kivonatai is pontatlanok, eljárása kifogásolható. 

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1975. évi II. tv. (T.)

Megállapított tényállás

A panaszolt ügyben az érintett 1991. május 6-tól 1995. január 22-ig volt főfoglalkozású egyéni vállalkozó, s járulékfizetési kötelezettsége a vállalkozói engedély kézhezvételének napjától, annak visszaadása napjáig állt fenn, az alábbi részletezés szerint:

	1991. május 6    - 1991. december 31-ig 	          1.200.- Ft/hó	9.533.- Ft
	1992. január 1    - 1992. február 28-ig	       2x  960.- Ft/hó    1.920.- Ft
	1992. március 1 - 1992. április 30-ig		       2x4320.- Ft/hó	8.640.- Ft
	1992. május 1    - 1992. május 26-ig	       26 napra  4320.- Ft/hó	3.666.- Ft
	(mivel 1992. május 27-től 1993. május 13-ig sorkatonai szolgálatot teljesített, 	járulékfizetésre nem volt kötelezett)
	1993. május 14  - 1993. december 31-ig 	       2592.- Ft/hó	19.692.- Ft
	1994. január 1    - 1994. december 31-ig        12x2916.- Ft/hó	34.992.- Ft
	1995. január 1    - 1995. január 22-ig     22 napra 3402.- Ft/hó	  2.486.- Ft
	Késedelmi pótlék előírás 1997. március 31-ig		          137.029.- Ft
	Összesen fizetendő: 						          217.958.- Ft

A vizsgálat alapján megállapítható, hogy nevezett a vállalkozói tevékenység gyakorlásának ideje alatt járulék-bevallási kötelezettségének részben, járulékfizetési kötelezettségének pedig egyáltalán nem tett eleget.

A Pénztár Járulék és Folyószámla Főosztályának Egyéni Vállalkozói Osztálya több ízben értesítette a vállalkozót hátralékának összegéről: 1992. március 24-én, 1992. november 9-én, 1993. november 22-én, 1995. december 27-én és 1996. március 25-én, mely értesítések a sorkatonai szolgálat teljesítésének időszakában is megtörténtek.

1996. november 29-én nevezett személyesen felkereste a Pénztárat és a folyószámla vezetője ismét tájékoztatta tartozásának összegéről, melyet tudomásul vett és a folyószámla lapon aláírásával elismert.

1997. augusztus 1. napján a Pénztár Végrehajtási Osztálya megállapodást kötött a vállalkozóval a tartozás rendezésére vonatkozóan, amely megállapodásban foglaltaknak megfelelően teljesít. A megállapodás szerint a panaszolt ügyben 80.929.- Ft járulék és 137.029.- Ft késedelmi pótlék, összesen 217.029.- Ft tartozás rendezése a következők szerint történik. Méltányossági részletfizetés 1997. augusztus 31-ig 7.958.- Ft kiegyenlítése, 1997. szeptember 1-től 1999. május 31-ig havi 10.000.- Ft befizetése. Amennyiben az adós a fenti vállalásának megfelelően határidőben teljesít, a Pénztár az 1997. április 1-től 1999. május 31-ig késedelmi pótlékot nem számol fel. 1998. június 19-én történt befizetés figyelembevételével a tartozás 110.000.- Ft-ra csökkent.

Az állampolgári jogok országgyűlési biztosa alkotmányos jogsérelmet nem állapított meg, a vizsgálatot lezártnak tekinti. 

Budapest, 1998. július 16.

Gönczöl Katalin